ཉེ་རབས་ཟློས་གར།
འགའ་ཞིག་ལྗོན་ཤིང་ཞེས་པར་མིང་བཏགས་ཏེ། དེ་བོད་པ། ཀྱེ་ཤིང༌། ཀྱེ་ཤིང་དག ཀྱེ་ཤིང་རྣམས་ཞེས་པ་ལྟ་བུའོ། །དེ་ལ་ཤིང་ཞེས་པ་ཤིང་ཡིན་ཞིང༌། ལ། གིས་ཞེས་སོགས་རྣམ་དབྱེ་སྟེ། རླུང་གིས་བསྐྱོད་ཅེས་པ་ནས་ཚང་བཞག་ཅེས་པའི་བར་ནི། རྣམ་དབྱེ་དེ་དང་དེར་གསལ་བར་བྱེད་པའི་ཚིག་ཡིན་ནོ། །དེ་ལྟ་བའི་རྣམ་དབྱེ་རྣམས་ནི་མིང་ཐམས་ཅད་ལ་སྦྱར་དུ་རུང་བ་ཡིན་ནོ། །དེ་བདུན་དངོས་སུ་བརྗོད་པ་གང༌། །མི་མངོན་བྱས་པ་ཚིག་སྡུད་གཉིས། །རྣམ་དབྱེ་སྔ་མ་བདུན་པོ་རྣམ་དབྱེ་དངོས་སམ། དེ་བསྒྱུར་བའི་ཡི་གེ་དངོས་སུ་ཡོད་པ་དང༌། ཚིག་སྔ་ཕྱིའི་བར་མ་རྣམ་དབྱེ་ཕྱིས་ཏེ་མི་མངོན་པར་བྱས་པ་ཚིག་སྡུད་གཉིས་སཾསྐྲྀའཏ་ལ་ཡོད་ཅིང༌། བོད་སྐད་ལ་ནི་རྒྱ་སྐད་ལ་ཚིག་སྡུད་ཡོད་པ་རཱ་ཛཱ་པུ་རུ་ཞེས་པ་རྣམ་དབྱེ་དྲུག་པ་ཕྱིས་པ་ཡོད་པ་ལ། བོད་སྐད་ལ་རྒྱལ་བོའི་སྐྱེ་བུ་ཞེས་རྣམ་དབྱེ་དྲུག་པ་དངོས་སུ་ཡོད་པར་བསྒྱུར་བ་དང༌། རྒྱ་སྐད་ལ་དོན་གཅིག་གི་ཁྱད་པར་མང་བོ་རྣམས་སོ་སོ་ལ་རྣམ་དབྱེ་རེ་རེ་སྦྱར་བ། དུས་འཁོར་གྱི་གླིང་གཞིར། སརྦཛྙཱཾཛྙཱནཀཱཡཾདིནཀཝཔུཥཾཞེས་པ། ཡཾ། ཤཾ་ཞེས་ཁྱད་པར་རེ་རེ་ལ་རྣམ་དབྱེ་གཉིས་པའི་གཅིག་ཚིག་རེ་སྦྱར་བ་ཡོད་མོད་ཀྱང༌། བོད་སྐད་ལ། ཐམས་ཅད་མཁྱེན་ལ། ཡེ་ཤེས་སྐུ་ལ། ཉིན་བྱེད་ལ། ཞེས་རྣམ་དབྱེ་མང་ན་མི་བདེ་བར་དགོངས་ནས་མཁས་པ་འགའ་ཞིག་གིས་ཁྱད་ཆོས་ཀུན་རྗེས་འབྲངས་པའི་འཇུག་ཏུ། ལྷ་མཆོག་རྣམས་ཀྱིས་བཏུད་ལ་ཞེས་པ་གཅིག་ཏུ་བསྡུས་པ་ཡོད་དེ། དེ་ལ། ལེགས་སྦྱར་སྐད་ལ་རྣམ་དབྱེ་རྣམས། །བསྡུས་པ་དབྱེ་དང་སོ་སོ་བ། །བསྡུ་དང་གཞན་དུ་བསྒྱུར་བ་ནི། །བོད་ལ་བདེ་ཆེད་སྐབས་བཞིན་བྱ། །ཞེས་འདོན་ནོ། ། དེ་ལ་ཚིག་སྡུད་རྣམ་པ་དྲུག། །འབྲུ་མང་བོ་དང་ལས་འཛིན་དང༌། །བ་གཉིས་པ་དང་དེའི་སྐྱེས་བུ། །ཟླས་དབྱེ་བ་དང་གྲངས་མེད་པའོ། །དེ་རྣམས་ལས་འབྲུ་མང་བོ་བཤད་པ། །ཚིག་གཉིས་དག་གམ་མང་བོ་རྣམས། །དོན་གཞན་སྟོང་པ་འབྲུ་མང་བོའམ། །གཞན་གྱི་དོན་ཞེས་བྱ་བ་སྟེ། །ཚིག་གཉིས་པའི་འབྲུ་མང་བོ་བ་བ་ཁྲ་མོ་ཅན་ཞེས་པ་ལྟ་བུ་དང༌། མང་བོའི་འབྲུ་མང་བོ་བ་རྟོགས་པའི་དྲ་བ་རྣམས་གསལ་ཅིང་རྒྱ་ཆེའི་སྐུ་མངའ་བ། ཞེས་པ་ལྟ་བུ། དངོས་སུ་བརྗོད་པའི་ཚིག་གི་དོན་ལ། དོན་གཞན་རིམ་པ་ལྟར་བ་ཁྲ་མོ་ཡོད་པའི་ཕྱོགས་སམ། བདག་པོ་གོ་བ་དང༌། རྗོགས་པའི་སངས་རྒྱས་གོ་བ་ལྟ་བུ་སྟེ། ཙནྡ྄ར་བར། གཞན་གྱི་དོན་ལ་གཅིག་མ་ཡིན་པའོ་ཞེས་གསུང་བ་ལྟར་རོ། །དེ་དག་ལ་རྣམ་དབྱེ་ཕྱིས་ནས་ཚིག་སྡུད་བྱས་པའི་ཚུལ་ནི། སཾསྐྲྀཏའི་སྐད་ལས་ཤེས་པར་བྱའོ། །ཕྱོགས་ཀྱི་མིང་དག་ཕྱོགས་བྲལ་ལའང༌། །བརྗོད་པ་ལས་གཞན་གོ་བའི་འབྲུ་མངབོ་བར་འགྱུར་ཏེ། ཤར་དང་ལྷོ་བརྗོད་ས་མེ་མཚམས་གོ་བ་ལ་སོགས་པ་ལྟ་བུའོ། །སྨྲ་སྒོར། རང་མིང་དང་ལྡན་པའི་འབྲུ་མང་བོ་བ་ཡོད་ཅེས་འཆད་པ་ནི་འབྲུ་མང་བོ་བའི་རྣམ་པ་མ་གོ་བ་ཡིན་ནོ། །དེའི་ཚིག་མང་བོའི་འབྲུག་མང་བོ་གཞི་མཐུན་གྱི་བསྡུ་བ་ཁོངས་ན་ཡོད་པ། སྤྲེའུ་གནས་ས་མཐོན་པོ་ཞེས་པ་ལ་སྤྲེའུ་གནས་ས་ཡང་ཡིན་ལ། མཐོན་པོ་ཡང་ཡིན་པ་ཞེས་པ་ལས་འཛིན་པའི་བསྡུ་བ་ཅན་གྱིས་སྤྲེའུ་ཡོད་པའི་ཤིང་དང་ཁང་བ་སོགས་གོ་བ་དང༌། ཚིག་གཉིས་པ་ལ་ཡང༌། བ་གཉིས་པ་ཁོང་ན་ཡོད་པ་ས་བཅུ་བ་ཞེས་པ་ལྟ་བུ་དང༌། སྨྲ་སྒོར། བྱེད་པ་དྲུག་གིས་བསྒྱུར་ཞེས་འཆད་པ་ལྟར། གཉིས་པ་ལ་སོགས་པའི་བསྡུ་བ་ཁོངས་ན་ཡོད་པ་རིམ་པ་ལྟར། ཆོས་ལ་སྦྱོང་བ་ཞེས་པའི་ལ་བསྡུས་པས་ཆོས་སྦྱོང་ཅན་དང༌། ཆོས་ཀྱིས་འཕེལ་བའི་ཀྱིས་བསྡུས་པ་ཆོས་འཕེལ་ཅན་དང༌། ཆོས་ཀྱི་ཆེད་དུ་ཕན་པ་ཞེས་པའི་ཆེད་དུ་བསྡུས་པ་ཆོས་ཕན་དང༌། ཆོས་ལས་ཉམས་པ་ལ། ལས་བསྡུས་པས་ཆོས་ཉམས་དང༌། ཆོས་ཀྱི་གཏམ་ཅན་ལ། ཀྱི་བསྡུས་པ་ཆོས་གཏམ་ཅན་དང༌། ཆོས་ལ་གནས་པའི་ལ་བསྡུས་པ་ཆོས་གནས་ཞེས་པ་ལྟ་བུ་དང༌། ཟླས་དབྱེ་ཁོང་ན་ཡོད་པ། ཟབ་དང་རྒྱ་ཆེའི་སྐུ་མངའ་བ༌། །ཞེས་པ་ལྟ་བུ་ཡོད་དེ། རྣམ་དབྱེ་དང་བོ་བསྡུས་པ་ཁོང་ན་ཡོད་པ་ལས་འཛིན་པ་དང༌། བ་གཉིས་པ་དང༌། ཟླས་དབྱེའི་བསྡུ་བ་ཅན་ལྟ་བུའོ། །སྨྲ་སྒོར། བརྒྱ་དང་དྲུག་ཅུ་རྩ་བརྒྱད་ད་དབྱེའོ་ཞེས་འཆད་པ་ནི། འགའ་ཞིག་བརྗོད་བྱའི་སྟོང་བ་ཡིན་ནོ། ། ད་ནི་ཚིགས་བཅད་རྐང་བ་གསུམ་པ་ལས་འཛིན་པ་གཏན་ལ་ཕབ་པ། ཁྱད་པར་ཅན་དང་ཁྱད་པར་ཚིག། །གཞི་མཐུན་སྡུད་པ་ལས་འཛིན་པའམ། །ཁྱད་པར་བསྡུ་བའི་དོན་གཅིག་པའོ། །ཁྱད་པར་ཅན་ཨུཏ྄པལ་དང༌། ཁྱད་པར་སྔོན་པོ་དག་གཞི་མཐུན་པར་སྡུད་པ། ཨུཏ྄པལ་ཡང་ཡིན་ལ། སྔོན་པོ་ཡང་ཡིན་པས་ཨུཏ྄པལ་སྔོན་པོ་ཞེས་པ་ལྟ་བུ་ནི། ཀ་ལཱ་བའི་ཐ་སྙད་ཀྱིས་ལས་འཛིན་པ་ཞེས་བྱ་བའམ། ཙནྡ྄ར་བའི་ཐ་སྙད་ཀྱིས་ཁྱད་པར་གྱི་བསྡུ་བ་ཞེས་བྱ་བའོ། །དེ་བཞིན་དུ་པཎྜི་ཏ་སྡོམ་བརྩོན་ཞེས་པ་ལ་སོགས་པ་ཤིན་ཏུ་མང་ངོ༌། །ཙནྡ྄ར་བར། དོན་གཅིག་གི་ཁྱད་པར་རོ་ཞེས་གསུངས་སོ། །ཚིག་སྡུད་གསུམ་པ་ཚིགས་བཅད་རྐང་བ་གཉིས་པས་ངེས་པར་བྱ་བ། དེ་ཉིད་གྲངས་དང་བགྲང་བྱ་ནི། །བ་གཉིས་པའམ་གྲངས་སྔོན་ཅན། །དེ་ཉིད་ཁྱད་པར་གྲངས་ཡིན་ཞིང༌། །ཁྱད་པར་ཅན་བགྲང་བྱ་ཡིན་པ་ཐོད་པ་ལྔ་ཞེས་པ་ལྟ་བུ་ནི། ཀལཱ་བའི་བརྡས། དྭིགུ་ཞེས་པ། ཚིག་གཉིས་པའམ་བ་གཉིས་ལ་ཞེས་བྱ་བ་དང༌། ཙནྡ྄ར་བའི་བརྡས། གྲངས་སྔོན་མ་ཅན་ཞེས་བྱའོ། །མདོར། གྲངས་དང་བོ་ཅན་ཀུན་སྡུད་པའོ། །ཞེས་པའོ། །བྱེད་པ་ཅན་གྱི་དེའི་སྐྱེས་བུའི་བསྡུ་བ་འཆད་པ། མིང་དང་ཕ་རོལ་ཚིག་གིས་ནི། །གཉིས་པ་ལ་སོགས་སྡུད་པ་ནི། །བྱེད་ཅན་དྲུག་པའི་བསྡུ་བ་འོ། །དགག་པའི་བསྡུ་བ་འདིར་མི་འབྱོར་མིང་སྔོན་ལ་ཡོད་པ་རྒྱལ་བ་ཞེས་བྱ་བ་ལྟ་བུ་དང༌། ཚིག་སྲས་པོ་ཞེས་པས། རྒྱལ་བ་སྲས་པོ་ཞེས་རྣམ་དབྱེ་དྲུག་པ་བསྡུས་པ་ལྟ་བུ། གཉིས་པ་ལ་སོགས་པ་བདུན་པའི་བར་གྱི་རྣམ་དབྱེ་སྡུད་ཅིང་ཕྱིས་པ་དེ་ནི་བྱེད་པ་ཅན་ལྔ་ལ་འཇུག་པའི་རྣམ་དབྱེ་དང༌། རྣམ་དབྱེ་དྲུག་པ་བསྡུས་པའི་ཚིག་སྡུད་དེ། དེའི་སྐྱེས་བུའི་བསྡུ་བ་ཡིན་ནོ། །དེ་ལ་བྱེད་པ་ཅན་དྲུག་ནི། །བྱེད་པོ་ལས་དང་བྱེད་པ་ཆེད། །འབྱུང་ཁུངས་གཞི་རྣམས་བྱེད་ཅན་དྲུག །དྲུག་བརྒྱད་དོར་བའི་རྣམ་དབྱེ་གཞི། །ཞེས་པ་ཡིན་ནོ། །དེ་ལ་བྱེད་པ་བོ་ལ་འཇུག་པ་རྣམ་དབྱེ་དང་བོ་བསྡུས་པ་ནི། ཚིག་སྡུད་གཞན་ཡིན་པས་འདིར་མ་སྨོས་ཤིང༌། ལས་ལ་འཇུག་པའི་རྣམ་དབྱེ་གཉིས་པ་བསྡུས་པ། ཆོས་ལ་བརྟེན་པ་ལ་ཆོས་བརྟེན་ཞེས་པ་དང༌། གྲོང་ལ་སོང་བ་ལ་གྲོང་སོང་ལྟ་བུའོ། །བྱེད་པ་ལ་འཇུག་པའི་གསུམ་པ་བསྡུས་པ་ཟླ་བས་སྔ་བ་ནི་ཟླ་སྔ་ལྟ་བུའོ། །ཆེད་དུ་བྱ་བ་ལ་འཇུག་པའི་རྣམ་དབྱེ་བཞི་བ་བསྡུས་པ་ནི། རྒྱན་གྱི་ཆེད་ཀྱི་གསེར་ནི་རྒྱན་གསེར་དང༌། འབྱུང་བོའི་ཆེད་ཀྱི་གཏོར་མ་ལ་འབྱུང་གཏོར་ལྟ་བུའོ། །འབྱུང་ཁུངས་ལ་འཇུག་པའི་ལྔ་བ་བསྡུས་པ་ཤིང་ལས་སྐྱེས་བ་ཤིང་སྐྱེས་དང༌། ཡུལ་ནས་བྱུང་བ་ལ་ཡུལ་བྱུང་ལྟ་བུའོ། །བྱེད་པ་ཅན་མ་ཡིན་ཡང་དྲུག་པ་བསྡུས་པ། རྒྱལ་པོའི་སྐྱེས་བུ་ནི་རྒྱལ་པོ་སྐྱེས་བུའམ་རྒྱལ་སྐྱེས་དང༌། མིའི་མགོ་ལ་མི་མགོ་ལྟ་བུའོ། །ཙནྡ྄ར་བར། བྱེད་པ་ཅན་མང་བོར་རོ། །ཞེས་དང༌། དྲུག་པའོ་ཞེས་གསུངས་སོ། །དགག་པའི་སྐྱེས་བུ་ནི། ཚིག་སྡུད་ལེགས་སྦྱར་ལ་ཚིག་སྡུད་མེད་ན་དགག་ཚིག་ན་ཡིག་ཏུ་གནས་ཤིང༌། ཡོད་ན་ཨ་དང་ཨན་དང་དུ་འགྱུར་བ་དེ། བོད་སྐད་ལ་མི་འབྱོར་བ་ལ། ངོས་མ་ཟིན་ཅིང་སྐབས་སུ་མ་བབ་པའི་སྤྲོས་པ་མང་བོ་བྱས་གནང་ངོ༌། །ཚིག་སྡུད་ལྔ་བ་འཆད་པར་འདོད་པ། གཞན་དང་གཞན་ནི་སྦྱོར་བ་དང༌། །ཀུན་སྡུད་པ་ལ་མིང་གཉིས་སམ། །མང་བོ་བསྡུ་བ་ཟླས་དབྱེ་བའམ། །དང་གི་དོན་གྱི་བསྡུ་བའོ། །མིང་དབྱེ་བ་གཉིས་གཉིས་སམ་མང་བོ་རྣམས་ལ་མིང་རེ་རེ་ལ་རྣམ་དབྱེ་རེ་རེ་སྦྱོར་དགོས་ཀྱང༌། ཐམས་ཅད་ཀྱི་ཐ་མར་རྣམ་དབྱེ་གཅིག་སྦྱར་བར་བསྡུས་པ་ནི་ཀ་ལཱ་བའི་བརྡས། ཟླས་དབྱེ་དང༌། ཙནྡ྄ར་བའི་བརྡས། དང་གི་དོན་གྱིས་བསྡུ་བའོ། །དེ་ལ་དབྱེ་ན་གཉིས་ཏེ། ཅིག་ཤོས་དང་ཅིག་ཤོས་སྦྱོར་བ་ཞེས་བྱ་བ། མིང་གཉིས་ཀྱིས་བསྡུས་ན་རྣམ་དབྱེ་གཉིས་ཚིག་སྦྱོར་བ། འཕགས་པ་འཇམ་དཔལ་དང༌། འཕགས་པ་སྤྱན་རས་གཟིགས་དབང་ཕྱུག་དག་ཅེས་པ་ལྟ་བུ་དང༌། སངས་རྒྱས་དང་ཆོས་དང་དགེ་འདུན་རྣམས་ཞེས་པ་ལྟ་བུ་མང་བོ་སྡུད་ན་མིང་ཚིག་སྦྱོར་བ་ཡན་ལག་གཙོ་བོ་བྱས་པ་དང༌། གཉིས་དང་མང་བོ་གང་གིས་བསྡུས་ཀྱང་གཅིག་ཚིག་འཇུག་ཏུ་སྦྱོར་བ། རྐང་བ་དང་ལག་པ་ནི་ཞེས་དང༌། ཚངས་པ་དང་བརྒྱ་བྱིན་དང་ཁྱབ་འཇུག་དང་དབང་ཕྱུག་ནི་ཞེས་པ་ལྟ་བུ། ཚོགས་པ་གཙོ་བོར་བྱས་པ་ཀུན་སྡུད་པ་ཞེས་བྱའོ། ། ཚིག་སྡུད་དྲུག་པ་ནི། གང་གི་སྔ་མ་བརྗོད་བྱར་གྱུར། །མི་ཟད་གྱུར་བའམ་གྲངས་མེད་པའོ། །མི་ཟད་པའི་གྲངས་མེད་པ་ཞེས་པ་དོན་སྟོན་པའི་མིང་ཡིན་ཡང༌། རྟགས་གསུམ་གྱི་ངེས་པ་མེད་པ་དེ་ལས་རྣམ་དབྱེ་རྣམས་དབྱི་བ་སྔོན་གྱི་ལོ་ཙ་བ་རྣམས་ཀྱིས་ཚིག་ཕྲད་ཅེས་བྱ་བར་མིང་བཏགས་པ་དེ་སྔ་མར་བཀོད་ཅིང༌། དེ་བརྗོད་བྱའི་གཙོ་བོར་གྱུར་བའི་ཚིག་སྡུད་ནི། ཀ་ལཱ་པར། མི་ཟད་པར་གྱུར་བ་ཞེས་དང༌། ཙནྡ྄ར་བར། གྲངས་མེད་པ་ཞེས་པའི་སྡུད་པ་སྟེ། ཨུཔཀུམ྄བྷ་ཞེས་པའི་ཨུབ་ཉེར་བསྒྱུར་ཉེ་བའི་དོན་ཅན་གྱི་མི་ཟད་སྡུད་པ་སྟེ། ཚིག་དང་པོ་ན་ཡོད་པ་གཙོ་བོར་ཡིན་པ་ལྟ་བུའོ། །ཚིག་སྡུད་རྣམས་ནི་རྒྱ་སྐད་ལ་རྣམ་པ་གསལ་ཞིང༌། དེའི་སྐྱེས་བུའི་རྣམ་དབྱེ་བར་དྲུག་བསྡུས་པ་བོད་སྐད་ལའང་རྣམ་པ་ཅུང་ཟད་གསལ་ལོ། །ཚིག་སྡུད་ནི་དྲུག་པོ་དེ་ལས་གཞན་པ་མེད་ཀྱི་དེ་རྣམས་ཉིད་དུ་འདུས་སོ། །ཚིག་སྡུད་མིན་པ་ཚིག་སྡུད་དུ། །བཤད་དང་ཚིག་སྡུད་ཉིན་ཡིན་ཡང༌། །ཡང་ཡང་བཟླས་པས་གོ་དཀའ་བ། །ཚུལ་འདིས་རྣམ་དབྱེར་ཤེས་པར་བྱ། །སྨྲ་སྒོར། ལྕེ་ཁྱི་འབྲུག་གིས་བརྩམས་པའི་གནས་བརྒྱད་བསྟན་པ་ཞེས་པའི་རྗེས་སུ་འབྲངས་ཏེ། འབྲུ་མང་བོ་དང་ཚིག་སྡུད་དང༌། །ཁྱད་པར་དག་དང་ཡན་ལག་དང༌། །གཞི་དང་གཞི་གཅིག་སྡུད་པ་དང༌། །གཞི་མཐུན་པ་དང་དེའི་སྐྱེས་བུ། །ཟླས་དབྱེ་བ་དང་ཕྱོགས་ཙམ་མོ། །ཞེས་འཆད་པ་ཚིག་སྡུད་ཡིན་ཞིང་དགོས་པ་རྣམས་སྔར་བཤད་པ་རྣམས་སུ་འདུས་ལ། ལ་ལ་ནི་བཟླས་ཏེ་བཤད་པ་དང༌། སྒྲ་བའི་ལུགས་ཀྱི་ཚིག་སྡུད་མ་ཡིན་པའང་འགའ་ཞིག་ཡོད་པས་རྣམ་པར་ཕྱེ་སྟེ་བརྗོད་པར་བྱའོ། ། དེ་ལ་དང་བོ་འབྲུ་མང་བོ་བ་ནི་བརྗོད་ཟིན་པ་ཡིན་ནོ། །གཉིས་པ་ཚིག་སྡུད་ནི་སྔར་བཤད་པ་དེ་རྣམས་ཀྱི་ནང་དུ་གྲངས་མེད་ཀྱི་བསྡུ་བ་མ་གཏོགས་པའི་ཚིག་སྡུད་ཐམས་ཅད་འདུས་པ་ཡིན་ཞིང༌། དེ་རྣམས་སོ་སོའི་མིང་གི་རྣམ་གྲངས་སྦྱར་བ་སྨྲ་སྒོ་ཉིད་ཀྱི་འགྲེལ་བ་ན་ཡོད་དོ། །དེ་ལ་ཡང་གཞན་གྱི་ཚིག་གི་བསྡུ་བ་ཞེས་བྱ་བ་འབྲུ་མང་བོ་བ་བཤད་ཟིན་པ་ཟློས་པའི་སྐྱོན་ཅན་ནོ། །གསུམ་པ་ཁྱད་པར་བསྡུ་བ་ནི། ལས་འཛིན་པ་ཡིན་ཞིང་ཚིག་སྡུད་ལྔའི་ཡ་གྱལ་བྱེ་བྲག་གི་ཚིག་བསྡུ་བ་ཞེས་པའང་ཡིན་པས་ཟློས་སོ། །བཞི་བ་ཡན་ལག་བསྡུ་བ་ནི་སོགས་ཀྱིས་བསྡུས་པ་གཟུགས་ལ་སོགས་པའི་ཕུང་བོ་ཞེས་པ་ལ་སོགས་པ་གོ་རིམ་གྱི་ཡན་ལག་བསྡུ་བ་ལ་སོགས་པ་བཞི་འཆད་པ་ནི། ཕུང་བོ་གང་རྣམས་ཀྱི་དང་བོ་གཟུགས་ཡིན་པ་དེ་རྣམས་ཞེས་པ་ལ་སོགས་པའི་ཚིག་རྣམ་པར་སྦྱར་བ་འཇུག་པས་འབྲུ་མང་བོའི་ཚིག་སྡུད་ཡིན་ཞིང༌། ལོགས་སུ་བྱས་པ་དགོས་པ་མེད་དོ། །ལྔ་བ་གཞི་བསྡུ་བ་ཡང་ཐ་དད་དུ་མི་དགོས་པ་དེ་ཉིད་དང་འདྲའོ། །དྲུག་པ་གཞི་གཅིག་ཏུ་བསྡུ་བ་ཡང་དྲུག་པོར་མ་འདུས་པའི་ཚིག་སྡུད་མིན་ཞིང༌། དེ་ལ་ཚིག་སྡུད་ཡོད་པ་ནི་སྔར་གྱི་དེ་ཉིད་དུ་འདུས་ཏེ། འདུས་བྱས་ཐམས་ཅད་མི་རྟག་ཅེས་པ་ནི། ལས་འཛིན་པ་དང༌། འདུས་བྱས་དང་འདུས་མ་བྱས་ཐམས་ཅད་བདག་མེད་ཅེས་པ་ནི། ཟླས་དབྱེ་ཁོང་ན་ཡོད་པའི་ལས་འཛིན་པ་ཡིན་ནོ། །བདུན་པ་གཞི་མཐུན་པ་ནི། བྱེ་བྲག་གི་ཚིག་བསྡུ་བ་དང༌། ཁྱད་པར་བསྡུ་བ་ཉིད་བཟླས་པ་ཡིན་པས་ལས་འཛིན་པ་ཉིད་དོ། །བརྒྱད་པ་དེའི་སྐྱེས་བུ་ནི། ཚིག་སྡུད་ལྔའི་ཡ་གྱལ་བྱེད་པའི་ཚིག་དང༌། བྱེ་བྲག་གི་དང་རྣམ་གྲངས་ཀྱི་ཚིག་སྡུད་ཉིད་ཡིན་པས་ལོགས་སུ་མི་དགོས་སོ། །དགུ་བ་ཟླས་དབྱེ་བ་ནི་སྔར་གྱི་བརྒྱད་པོར་མ་འདུས་ཤིང་སྒྲ་བ་ལ་གྲགས་པས་དགོས་མོད་བཤད་ཟིན་ཏོ། །བཅུ་བ་ཕྱོགས་སྟོན་པ་སེམས་ཙམ་ཞེས་པ་ལྟ་བུའོ་ཞེས་འཆད་པ་ནི་མུན་སྤྲུལ་ཁོ་ན་སྟེ། ཙམ་གྱི་སྐད་དོད། མཱཏྲ་ནི་ཙནྡ྄ར་བའི་མདོར། ཚད་ལ་མཱཏྲའོ། །ཞེས་གསུངས་པས་དེ་ཕན་གྱི་རྐྱེན་ཡིན་པས་ན་སེམས་ཙམ་ཞེས་པ་མིང་གཅིག་ཡིན་ཞིང༌། མིང་གཅིག་ལ་བསྡུ་བ་མེད་པའི་ཕྱིར་རོ། །དེ་ལྟར་དོན་མེད་པ་མང་པོ་བཀོད་ཅིང༌། དོན་དང་ལྡན་པ་རྣམས་ཀྱང་ཡང་ཡང་བཟླས་ཏེ་བཤད་པས་འཇུག་པ་བོ་རྣམས་མགོ་རྨོངས་བར་བྱེད་པར་སྣང་ངོ༌། །དེ་བཞིན་ཕྲད་མིན་ཕྲད་དུ་དང༌། །ཕྲད་ཀྱང་ལོག་པར་འཆད་པའང་དབྱེ། །གང་ཡང་ཕྲད་དུ་འཆད་པ་ན། །གང་ཞིག་རང་གི་དོན་མེད་ཅིང༌། །ཞེས་མདོར་བསྟན་ནས་རྒྱས་པར་སྟོན་པ་ན་ཕྲད་འདི་དོན་འདི་སྙེད་ཅིག་ལ་འཇུག་གོ་ཞེས་འཆད་པ་ནི་བླུན་པོས་ཀྱང་འགལ་བར་རྟོགས་སོ། ། སྤྱིར་ཕྲད་ཅེས་པ་ནི། ཨ་མཱར་ཀོ་ཥར་མི་མད་པ། ཞེས་མིང་བཏགས་པ་རྣམ་དབྱེ་སྦྱར་བའི་ཡུལ་དུ་གྱུར་པས་མིང་གི་ནང་དུ་གཏོགས་པ་དེ་ལས་རྣམ་དབྱེ་དབྱི་བ་ཁོ་ནར་འགྱུར་བ་ཞིག་སཾསྐྲྀཏ་ལ་ཡོད་ཅིང༌། དེ་འདྲའི་འཇུག་པ་རྣམས་མངོན་བརྗོད་ཀྱི་བསྟན་བཅོས་ན་རྒྱས་སོ། །དེས་ན་ཕྲད་རྣམས་ལ་རང་རང་གི་བརྗོད་བྱའི་དོན་མེད་པ་མ་ཡིན་ནོ། །དེས་ན་བྱུཏ྄པཏི་ཆེན་པོ་དང༌། སྨྲ་སྒོར་ཕྲད་དང་ཕྲད་མ་ཡིན་པ་ཅི་རིགས་པར་འདྲེས་པ་བྲིས་སྣང་ངོ༌། །དེ་ལ་གང་དང་ཅི་དང་དེ་དང་འདི་རྣམས་ནི་ཕྲད་མིན་པས་དེ་རྣམས་ལས་རྣམ་དབྱེ་དབྱེ་བར་ངེས་པ་མེད་དོ། །ན་ཞེས་པ་ནི། དུས་གཅིག་ན་ཞེས་དང༌། ཀུན་དགའ་ར་བ་ན་ཞེས་དང༌། འདི་ཡོད་ན་འདི་འབྱུང་ཞེས་པ་ལ་སོགས་པ་མང་བོ་ཞིག་རྣམ་དབྱེ་བདུན་པ་ཡིན་ཞིང༌། བསྡོམས་སུ་ན་ཞེས་པ་ལ་སོགས་པ་འགའ་ཞིག་ལེགས་སྦྱར་ལ་སྐད་དོད་མེད་པ་ལ་ལོ་ཙཱ་བས་བླ་ཐབས་སུ་བསྣན་པ་ཡོད་དེ། དེ་མདོར་བསྡུ་ན་ཞེས་དང༌། ཡིན་གྲང་ན་ཞེས་དང༌། ལྷ་ཡང་ཕྱག་འཚལ་ན་ཞེས་དང༌། དོན་དམ་པར་དབྱེར་མེད་ན་ཞེས་དང༌། བྱང་ཆུབ་ཐོབ་པར་བྱ་ན་ཞེས་དང༌། གང་གི་ཚེ་ན་ཞེས་པ་ལྟ་བུ་ལ་སོགས་པའོ། ། དེ་རྣམས་ཀྱི་དོན་འདི་ལྟ་བུའོ་ཞེས་འཆད་པ་ནི། ན་ཉིད་ནུས་པ་མ་ཡིན་གྱི། སྔ་ཕྱིའི་ཚིག་རྣམས་ཀྱི་ནུས་པ་ཡིན་པར་ཡིན་ནོ། །ཏེ་དང་ནུས་ནི་ཀྟའི་རྐྱེན་གྱི་མཐའ་ན་བསྒྱུར་བ་ཡིན་ན། ཕྱག་འཚལ་ཏེ་བཤད་པར་བྱའོ། །ཞེས་དང༌། གྲུབ་པ་ཀུན་ཏུ་མཁྱེན་པ་སྨན། །འགྲོ་བའི་བླ་མར་ཕྱག་འཚལ་ནས། །སྒྲ་ཡི་མཚན་ཉིད་བརྗོད་པར་བྱ། །ཞེས་པ་ལྟ་བུ་ནི་བྱེད་པ་བོ་གཅིག་གིས་བྱ་བ་གཉིས་བྱེད་པའི་སྔ་མ་ལ་སྦྱར་བའོ། །དེ་ལ་གཞན་པའི་ཏེ་ཞེས་པ་ནི། ཚིག་མཚམས་གཅོད་པའི་ཕྱིར་བླ་ཐབས་སུ་བསྣན་པ་སྟེ། ནས་ནི། མཛོད་ནས་ནོར་འབྱུང་ཞེས་པ་རྣམ་དབྱེ་ལྔ་བར་ཡང་འགྱུར་རོ། །དང་ཞེས་པ་འབྱིད་པ་ཟླས་དབྱེའི་དོན་དང༌། སྡུད་པ་ཡང་དང་འདྲ་བར་འཆི་མེད་མཛོད་དུའང་བཤད་དོ། །རྒྱུ་མཚན་དང་ཚེ་སྐབས་དང་གདམས་ངག་ལ་འཇུག་འདི་ལྟ་བུའོ་ཞེས་རྟགས་འཇུག་གི་རྗེས་སུ་འབྲངས་ཏེ་བཤད་པའི་དང་ཡིག་རྣམས་ནི། སྐད་དོད་མེད་པ་ལ་ལོ་ཙཱ་བས་བླ་ཐབས་སུ་བྱས་པ་ཡིན་ཞིང༌། དོན་དེ་དང་དེ་ནི་ཚིག་སྔ་མ་རྣམས་ཀྱི་ནུས་པ་ཡིན་གྱི། དང་གི་ནུས་པ་མིན་ཏེ། གཞན་དུའང་དེ་ལྟར་ཅི་རིགས་པར་ཤེས་པར་བྱའོ། །ནི་ཞེས་པ། དེ་ལ་གཟུགས་ནི་ཞེས་པ་ལྟ་བུ་བཀར་ཞིང་དམིགས་འཛིན་པ་སྟེ། ཏུ་དང་ཧུ་བསྒྱུར་བའོ། །ཡང་དང་ཀྱང་ཞེས་པ་གོང་མའི་རྗེས་འཇུག་གི་སྟོབས་ཀྱིས་མི་འདྲ་སྟེ། དོན་གཞན་སྡུད་པ། འགལ་འབྲས་ལ་ཡང་ཞེས་པ་དང༌། འགལ་རྒྱན་དུ་འགྱུར་བ། སྨྲ་བ་བཅད་ཀྱང་སྲེད་པ་འཆང༌། །ཞེས་པ་ལྟ་བུའོ། །ཁོ་ན་ཞེས་པས་མི་ལྡན་པ་གཅོད་པ་དང༌། གཞན་དང་ལྡན་པ་གཅོད་པ་དང༌། མི་སྲིད་པ་གཅོད་པ་རྣམས་གཞུང་ཆེན་པོ་དག་ཏུ་གསུངས་སོ། །ཉིད་ཅེས་པ་ནི། ཨེ་ཝ་ཞེས་པ། ལོ་ཙཱ་བ་འགའ་ཞིག་གིས་ཁོ་ན་དང༌། འགའ་ཞིག་གིས་ཉིད་དུ་བསྒྱུར་བས་ཁོ་ན་དང་འདྲ་ཞིང༌། དངོས་པོའི་རྐྱེན་དུ་འགྱུར་བ། སྲ་བ་ཉིད་ཅེས་པ་ལྟ་བུ་མིང་ནི་ཆ་ཤས་ཡིན་པས་ཕྲད་པ་ཡིན་ནོ། །ཙམ་ཞེས་པའང་དེ་བཞིན་ཏེ་སྔར་བཤད་ཟིན་ཏོ། །འབའ་ཞིག་ཅེས་པ་ཕྲད་མེད་པའི་མིང་ཡིན་ནོ། །ཡང་དག་དང༌། ཡོངས་སུ་དང༌། ཀུན་ཏུ་དང༌། རབ་ཏུ་དང༌། རྣམ་པར་དང༌། ཉེ་བར་དང༌། ཤིན་ཏུ་ལ་སོགས་པ་ལ་དོན་སྟོན་པ་མེད་དོ་ཞེས་འཆད་པ་ནི་ཉེར་སྒྱུར་གྱི་འགྲེལ་བར་མ་གཟིགས་པའོ། །ཚུལ་ཞེས་པའང་ཚིག་ཕྲད་མ་ཡིན་ཞིང༌། ཅིས་ཀྱང་མིང་དེ་དག་ལ་འཇུག་པ་རྩི་ན། རྣམ་བཤད་རིགས་པར། ཚུལ་གྱི་སྒྲ་ནི་བདེན་པ་དང༌། །ལམ་དང་འབྲེལ་འབྱུང་རིགས་པ་དང༌། །དེས་འབྱེད་ཆ་དང་མྱ་ངན་འདའ། །ཐབས་དང་རིགས་པ་ཉིད་ཡིན་ནོ། །ཞེས་གསུངས་པ་ལྟར་ཤེས་པར་བྱའོ། །བཞིན་ཞེས་པ་ནི། ཀ་ལཱ་བར། ཉ་བར་འཇལ་བ་ལ་ཝཏིའོ། །ཞེས་པ་དེ་ཕན་གྱི་རྐྱེན་ཡིན་ཞིང༌། དེས་ན་མིང་གི་ཆ་ཤས་ཡིན་གྱི། ཕྲད་མིན་ནོ། །བཞིན་གྱི་བཤད་པ་ལ་དེ་བཞིན་དང་དེ་ལྟ་བུ་ཞེས་པ་སྐད་དོད་གཅིག་ལ་འགྱུར་མི་འདྲ་བ་བྱས་པ་དག་དང༌། དེ་བཞིན་ཉིད་ལ་འཆད་པ་ནི་རྣམ་པར་འཁྱམས་པའོ། །ཅིང༌། ཞིང༌། ཤིང་ཞེས་པ་རྗེས་འཇུག་གི་ཡི་གེ་དང་བསྟུན་ཏེ་བྱས་པ་ནི་ཕྲད་མ་ཡིན་གྱི། ལོ་ཙཱ་བསས་ཚིག་གི་འཇོག་མཚམས་ལ་བླ་ཐབས་སུ་བྱས་པའོ། །ལ་ཞེས་པ་རྣམ་དབྱེ་གཉིས་པ་དང་བཞི་བ་དང་བདུན་པར་འགྱུར་བས་སྐབས་བརྟག་ལ་ཤེས་པར་བྱ་ཞིང༌། ལ་ལར་ཚིག་གི་འཇོག་མཚམས་ལ་བླ་ཐབས་སུ་བྱས་པའང་ཡོད་དོ། །གཞི་དང་ཚེ་སྐབས་ལ་བྱས་པའི་ལ་ནི་བདུན་པ་ཉིད་ཡིན་པར་མ་མཁྱེན་པར་སྣང་ངོ༌། །ཀྱི་དང་གྱིས་དང་ལས་ཞེས་པ་རྣམ་དབྱེ་དྲུག་པ་དང་གསུམ་པ་དང་ལྔ་བ་ཡིན་པས་ཕྲད་མིན་ཞིང༌། དེ་ལྟ་མོད་ཀྱི་ཞེས་པ་དང༌། ཏ་ཐཱ་པི་ཞེས་པ་བསྒྱུར་བ་ནི་ཕྲད་གཞན་ཡིན་གྱི་ཨ་པའི་ནུས་པ་མིན་ནོ། །ནས་ལྔ་བ་ལ་འཇུག་པ། ཁ་གདངས་ནས་ཉལ་ཞེས་པ་ལྟ་བུ་ནི་སྔར་བཤད་ཟིན་ཏོ། ། མིག་ནས་ལུས་ཀྱི་བར་ཞེས་པ་ལྟ་བུ་ནི། བར་ཞེས་པའི་དོན་གསལ་བར་བྱེད་པ་བླ་ཐབས་སུ་བྱས་པའོ། །གཙུག་ལག་ཁང་དང༌། ཁྱམས་སུ་དང༌། སྤྱི་བོ་རུ་དང༌། ལག་པར་ཞེས་པ་རྣམས་བདུན་པ་ཡིན་པས་ཕྲད་མ་ཡིན་ནོ། །དུ་ཞེས་པ་མིང་གི་ཕུང་བོ་རྣམས་ནི་དུ་ཞེས་པ་ལྟ་བུ་ནི་གྲངས་ཅི་ཙམ་དྲི་བའོ། །གཙུག་ལག་ཁང་དུ་ཞེས་པ་ལྟ་བུ་ནི་རྣམ་དབྱེ་བདུན་པའོ། །འོ་ལ་སོགས་པ་སླར་སྡུད་པའོ་ཞེས་གསུངས་ཀྱང་རྗེས་འཇུག་བཅུ་ཨོ་ཡིག་དང་ལྡན་པ་ནི་རྫོགས་ཚིག་དང་མཚམས་གཅོད་པ་ལ་བླ་ཐབས་སུ་བྱས་པའོ། །འམ་ཞེས་བ་འབྱེད་སྡུད་ཡིན་ཞེས་གསུངས་ཀྱང༌། ཡང་ན་དང་འདྲ་བར་རྣམ་པར་རྟག་པ་ཡིན་ནོ། །དག་དང་རྣམས་ནི་མང་བོའི་ཚིག་ཅེས་གསུངས་ཀྱང༌། སྔོན་གྱི་ལོ་ཙཱ་བ་རྣམས་ཀྱིས་བྱུཏ྄པ་ཆེན་པོར། དག་གཉིས་ཚིག་དང་རྣམས་མང་ཚིག་ཏུ་མཛད་མོད། ཕྱིས་གཉིས་དང་མང་བོ་ལའང་དག་བྱས་པར་ཆོག་པར་སྣང་ངོ༌། །སོགས་ནི་ཕྲད་མ་ཡིན་གྱི་མིང་ཡིན་ཞིང༌། དོན་གཞན་གཅིག་དང་གཉིས་དང་མང་བོ་སྡུད་པ་ཡིན་ནོ། །པ་ཞེས་པ་དོན་མང་བོ་ལ་འཇུག་སྟེ། ཆོས་བྱེད་པ་ལ་ཆོས་པ་དང༌། རྟོག་གེ་ཤེས་པའམ་སྨྲ་བ་ལ་རྟོག་གེ་བ་དང༌། རྟ་ཞོན་པ་ལ་རྟ་བ་ཞེས་པ་ལ་སོགས་པའོ། །ཅན་ཞེས་པ། བློ་གྲོས་ཅན་ཞེས་པ་ལྟ་བུ་ལྡན་པའི་དོན་ཅན་ཡིན་མོད། མིང་གི་མཇུག་ཡིན་པས་ཕྲད་ནི་མ་ཡིན་ནོ། །འགའ་ཞིག་ཏུ་འབྲུ་མང་བོའི་ཚིག་སྡུད་གསལ་བར་བྱེད་པ་ལ་སྦྱར་བའང་ཡོད་དེ། བ་ཁྲ་མོ་ཅན་ཞེས་པ་ལྟ་བུའོ། །བ་སྤྱིར་བཞག་པའི་དཔེར་མ་བརྗོད་ལ། ཟ་བ། ལྟ་བ། ཉལ་བ་ཞེས་བཀོད་པའང༌། དེ་དང་དེའི་བྱ་བ་བརྗོད་པ་ཡིན་གྱི། སྤྱིར་བཞག་པ་མི་གསལ་ལོ། །ཕྲད་འདི་ཡིན་ཞེས་པའི་ངོ་བོ་དང་འཇུག་པ་འཆི་མེད་མཛོད་ཀྱི་དོན་སྣ་ཚོགས་པའི་སྡེ་དང་མི་ཟད་པའི་སྡེ་ན་ཡོད་ཅིང༌། སློབ་མ་ལ་ཕན་པའི་ལེའུ་དྲུག་པ་ནའང་ཡོད་པས་དེ་དག་ཏུ་ཤེས་པར་བྱའོ། །ཕྲད་འདུས་པ་ཞེས་འཆད་པ་ནི། བརྗོད་བྱས་སྟོང་བས་མགོ་རྨོངས་བྱེད། གཞན་ཡང་ཕྲད་འདུས་པ་ཞེས་པ་གང་ལ་ཞེས་པའི་ག་དང་སྦྱར་ཏེ། གལ་ཞེས་པ་དང༌། ཅི་ཞིག་ན་ཞེས་པ་ཏེ་ན་ཞེས་པར་འགྱུར་བས་གལ་ཏེ་ན་ཞེས་པར་འགྱུར་རོ། །ཞེས་འཆད་པ་ནི་ཤིན་ཏུ་མི་བཟད་པའི་རྫུན་གྱིས་ཉན་པ་བོ་མགོ་རྨོངས་པར་བྱེད་པ་སྟེ། གལ་ཏེ་ནི། སཾསྐྲྀཏ་ལ་ཡདི་ཞེས་པ་དང་ཙེཏ་ཞེས་པ་ཡོད་པ་བསྒྱུར་བའི་མིང་གཅིག་ཡིན་པས་ན་གལ་དང་ཏེ་ཕྱེ་བའི་བཤད་པ་ནི་རྒྱལ་བ་ཞེས་པ་ལ་རྒྱལ་དང་བ་ཕྱེ་སྟེ་བཤད་པ་དང་འདྲའོ། །དེ་བཞིན་དུ་ཏདྷི་ཞེས་པ་འོ་ན་ཞེས་པར་བསྒྱུར་བ་ལ། འོ་ཞེས་པ་དང་ན་ཞེས་པའི་ཕྲད་འདུས་པའོ་ཞེས་བྲིས་པ་དང༌། ཨ་ཧོ་ཤ྄ཙིཏ་ཅེས་པ་དང་ཨ་ཐ་ཞེས་པ་བསྒྱུར་བའི་དོན་འོན་ཏེ་ན་ཞེས་པ་འོན་དང་ཏེ་དང་ན་རྣམས་ཕྲལ་ཏེ་འཆད་པ་དང༌། གལ་ཏེ། ཅི་ཏེ། འོན་ཏེ། དེ་ཏེ་ཞེས་པ་ལ། གལ་དང༌། ཅི་དང༌། འོན་དང་དེ་ཞེས་པས་དམིགས་མི་འཛིན་པ་དང༌། ཏེ་རྣམས་ཀྱིས་དམིགས་འཛིན་ནོ་ཞེས་འཆད་པ་དང༌། འོན་ཀྱང་ཞེས་པ་ལ། འོན་དང་ཀྱང་ཕྲལ་ནས་འཆད་ཅིང༌། འོན་ཞེས་པ་ཡང་སྡུད་པའི་ཚིག་ཡིན་ཞེས་བྲིས་པ་དང༌། གང་ལྟར་དང་ཅི་ལྟར་དང་དེ་ལྟར་ཞེས་པ་ལ་སོགས་པའང་ཕྲད་གཉིས་ཡིན་ཞེས་འཆད་པ་རྣམས་ནི་བརྗོད་བྱས་སྟོང་བ་བརྗོད་པས་དོན་དུ་གཉེར་བ་རྣམས་མགོ་རྨོངས་པར་བྱས་པ་ཡིན་ནོ། །དེའི་ཕྱིར་སྨྲ་སྒོ་ནི་རྒྱ་གར་གྱི་པཎྜི་ཏས་བརྩམས་པ་མ་ཡིན་གྱི། བོད་ཀྱི་པཎྜི་ཏ་སྐྱེས་ཐོབ་ཀྱི་ཤེས་རབ་དགའ་ཚད་ཡོད་པ། མཁས་པར་རློམ་པ་བློ་གཟུ་བོ་ཞིག་གིས་ལེགས་ལེགས་འདྲ་བྱས་པར་སྣང་ངོ༌། །དེའི་འགྲེལ་བར་ག་དང་ཧའི་སྒྲ་ལྡན་པ་ན་སྟོབས་ཆེ་བ་ཞེས་བདེ་སྤྱོད་ཀྱི་མདོ་ལས་འབྱུང་ངོ༌། །ཞེས་བཀོད་པ་ཡང་རྫུན་ལུང་ཡིན་ཏེ། བརྗོད་བྱ་དེ་སྒྲའི་ལུགས་ལ་མེད་པའི་ཕྱིར་དང༌། རྗོད་བྱེད་དེ་སྒྲའི་མདོའི་ཚིག་གི་རིགས་མ་ཡིན་པས་སོ། །འདི་རྣམས་སྨྲ་སྒོའི་འཁྲུལ་བ་ཆེ་ལོང་ཙམ་སྨོས་པ་སྟེ། འདི་རྣམས་ཀྱིའང་རྒྱུ་མཚན་ཞིབ་པ་དང༌། འཁྲུལ་བ་གཞན་རྣམས་བརྗོད་ན་ཤིན་ཏུ་མང་བར་འགྱུར་བས་འདིར་མ་བྲིས་སོ། །ཚུལ་དེས་ན་སྨྲ་སྒོ་བོད་དུ་དར་ཕྱིན་ཆད་བྱུང་བའི་སྐད་གཉིས་སྨྲ་བ་རྣམས་ཀྱིས་ཀྱང༌། ཀ་ལཱ་བ་དང༌། མངོན་བརྗོད་ཨམཱར་ཀོཥ་ལ་སོགས་པ་ལ་ཆོས་སྐད་ཆགས་པ་དང་གཟིགས་རྟོགས་ཆུད་པའི་སློབ་གཉེར་མ་མཛད་པས་སྨྲ་སྒོའི་མཚང་མ་ཤེས་པར་དེའི་ཚིགས་བཅད་བདེ་མོས་བསླུས་ཏེ། བསྟན་བཅོས་ཚད་ལྡན་དུ་བསམ་ནས་བསྡུས་དོན་དང་ཊིའཀ་ལ་སོགས་པའི་ཆ་ལག་མཛད་སྣང་ངོ༌། །མཁས་པའི་མཁས་པ་ཤོང་སྟོན་རྡོ་རྗེ་རྒྱལ་མཚན་གྱི་ཕྱག་རྗེས་རྣམས་ལས་རྗེས་སུ་དཔགས་ན་མཁྱེན་པར་གསལ་མོད། ཆེས་ཆེ་བའི་མཁས་པར་གྱུར་ནས་ཡུན་རིང་བོ་མ་བཞུགས་པས་རྣམ་གཞག་མཛད་པ་མི་སྣང་ངོ༌། །བདག་ཉིད་ཆེན་པོ་དེའི་ལེགས་པར་བཤད་པའི་བཀའ་དྲིན་ལས་བདག་གིས་ཙནྡ྄ར་བ་ལ་སོགས་གཞུང་མགོ་མཇུག་ལ་ལྟ་རྟོག་ཆུད་པ་ཙམ་དུ་གྱུར་བས་སྨྲ་སྒོའི་མཚང་རྣམས་རིག་ནས་སྨྲས་པའོ། །བོད་ཀྱི་དག་ཡིག་ཅེས་བྱ་བ། །སྔར་གྱི་སློབ་དཔོན་དུ་མ་ཡིས། །ཤིན་ཏུ་མང་བར་མཛད་པས་ན། །འཁྲུལ་གཞི་གསལ་བྱེད་ཁ་ཅིག་བརྗོད་པར་བྱའོ་ཞེས་པ་ལྷག་མའོ། །སྐ་ཅོག་ལ་སོགས་པའི་མཁས་པ་རྣམས་ཀྱིས་ཆེ་ཆེར་མང་བ་མཛད་པས་ན་ཕལ་ཆེར་བརྗོད་མི་དགོས་ཤིང༌། ཐུན་མོང་མ་ཡིན་པའི་འཁྲུལ་གཞི་ཅན་འགའ་ཞིག་བདག་གིས་བྲི་བར་བྱའོ། །དེ་ལ་རྒྱ་གར་གྱི་སྐད་དུ་རཏ྄ན་ཞེས་དཀོན་ཅོག་དང་རིན་ཆེན་ཞེས་པར་སྔོན་གྱི་བརྡ་རྙིང་འགའ་ཞིག་ལའང་ཡོད་པས་དེ་ལྟར་བྱས་ན་ལེགས་མོད་ཀྱང༌། དཀོན་མཆོག་ཏུ་བྱས་ཏེ། དཀོན་པ་དང་མཆོག་གི་དོན་ཅན་དུ་འཆད་པ་ལ་དེ་དག་གི་སྐད་དོད་མེད་ཅིང༌། དེ་བཞིན་དུ་རིན་ཆེན་ཞེས་པར་བྱས་ཏེ། རིན་ཐང་ཆེ་བའི་དོན་དུ་འཆད་པ་ལའང་སྐད་དོད་མེད་དོ། །འོན་ཀྱང་གྲགས་ཚོད་ཆེ་བས་གང་མོས་ལྟར་བྱའོ། །ཀ་ཐམ་ཞེས་པ་བསྒྱུར་བ་དྲི་བ་དང༌། རྩོད་པ་འཛུགས་པ་ལ་འཇུག་པ་ནི། ཅི་ལྟར་ཞེས་ཅ་ཡིག་ཅན་ཡིན་ཞིང༌། ཡ་ཐ་ཞེས་པ་བསྒྱུར་བ་དཔེར་སྟོན་པ་ལ་འཇུག་པ་ནི། ཇི་ལྟར་ཞེས་པ་སྟེ་ཇ་ཡིག་ཅན་ཡིན་ནོ། །སྐད་ཅིག་ཅེས་པ་དུང་ཐུང་བ་བརྗོད་པ་ལ། སྐད་ཅིག་ཅེས་ད་ཡིག་མཐའ་རྟེན་དུ་བྱས་པ་ནི་སྐད་ཅིག་འདོན་པའི་ཡུན་ཙམ་མོ་ཞེས་འཁྲུལ་བ་མཐོང་བས། དའི་རྗེས་འཇུག་དང༌། གས་འཕུལ་བ་གཉིས་ཀ་མེད་པར་བྱའོ། ། སྐྱེས་རྒུ་ཞེས་པ་ལ༌། དས་འཕུལ་བ་དགུ་ཞེས་གྲངས་བརྗོད་པ་དང་འདྲ་བར་བྱས་པ་ནི་གྲངས་སུ་འཁྲུལ་ཏེ། ཁ་ཅིག་གིས་སྐྱེ་དགུ་ནི། ཟླ་བ་དགུ་ནས་སྐྱེས་པས་མི་ཡིན་ཞེས་དང༌། ལ་ལས་འདོད་ཁམས་ནས་ཤི་ན་ཁམས་གསུམ་སོ་སོར་སྐྱེ་བ་གསུམ་དང༌། དེ་བཞིན་གཟུགས་ཁམས་དང་གཟུགས་མེད་ཁམས་ནས་ཤི་བའང་དེ་བཞིན་ཡིན་པས་དགུའོ་ཞེས་འཁྲུལ་བ་མཐོང་བས་ན། ར་ལ་ག་བཏགས་རྒུ་བྱའོ། །སའི་མཇུག་ཏུ་ཤེས་ཞེས་པར་བྱས་པ་ནི། སྐབས་འགར། ཤེས་པར་འཁྲུལ་བ་བདག་གིས་གྲུབ་པས་ན། སའི་མཇུག་ཏུ་ཞེས་ཞེས་པར་བྱའོ། །སེམས་པ་ཞེས་པ་ལ་དཔའ་ཞེས་པར་བྱས་ནས་དཔའ་བོའི་དོན་ཅན་དུ་འཆད་པའང་དཔའ་བོའི་སྐད་དོད་མེད་པས་པ་རྐྱང་བར་བྱས་ན་ལེགས་སོ། །